Til sommer kommer der masser af fart på Limfjordens bølger. Både, der kan sejle over 110 km/t, gæster nemlig Aalborg Havn. Det sker som en del af sommerens Aalborg Regatta, hvor det britiske P1 Superstock mesterskab vil afvikle den første af deres sejladser i år. P1 Superstock er et mesterskab, hvor både med kraftige motorer konkurrerer mod hinanden. Den 9. 10. og 11. juni vil det foregå i Limfjorden. Tirsdag den 7. februar besøger arrangørerne Aalborg for at besigtige Limfjorden og forholdene, som bådene vil sejle under til sommer. Når mesterskabet bliver afviklet i Aalborg, vil det være første gang mesterskabet kommer til Skandinavien. - At være vært for en P1-begivenhed giver os en fantastisk mulighed for at præsentere Aalborg som en levende eventby. Vi har nogle rigtige smukke rammer med Limfjorden og de to havnefronter til netop sådan en event. Vi er stolte over at være vært for arrangementet og er sikre på at borgerne i Aalborg vil tage godt imod det og møde talstærkt op, siger borgmester Thomas Kastrup-Larsen. Bådene, der anvendes, P1 Panther 28SS, har 250 hestekræfter og kan skyde en fart på over 110 km i timen.

Opsummering:
Til sommer vil vi se lynhurtige både i Limfjorden som en del af sommerens Aalborg Regatta.